Keputusan kangge ndherek Gusti lan dados sakabatipun nyatanipun ugi kedah dipun kantheni raos pasrah ingkang saestu. Pasrah ing salebeting pangertosan wontenipun pangandel bilih Gusti Yesus pirsa samudaya prekawis tamtu badhe paring kesagedan dhateng sedaya pendherekipun. Kalebet ing bab kabetahanipun tumrap “ulam” utawi punapa kemawon ingkang wonten sesambetanipun kaliyan kabetahan jasmani. Punika tantangan tumrap para sakabat. Boten namung “prioritas” nanging ugi “loyalitas” (kasetyan) sarta kapitadosan dhumateng Sang Guru saestu kabetahaken. Kanthi mekaten pramila prentah: “Pada Melua Aku!” nyatanipun boten namung satunggaling pangajak, ananging ugi wonten konsekwensinipun (pitumbasipun). Ananging, kados dene para sakabatipun Gusti Yesus lan ugi Yesaya, rahajeng tumrap sinten kemawon ingkang paring wangsulan dhateng timbalanipun Gusti kanthi cumadhang lan bingah.